Italienii au oferit ultimele detalii despre revenirea lui George Pușcaș după accidentarea suferită
George Pușcaș a suferit o accidentare serioasă la jumătatea lunii aprilie.
Astfel, atacantul a fost supus unei intervenții chirurgicale la mână și a fost nevoit să lipsească de la ultimele meciuri ale lui bari. De asemenea, în presă au apărut informații cum că Pușcaș ar putea să rateze EURO 2024.
Cu toate acestea, italienii de la TuttoBari au anunțat că internaționalul român a revenit parțial la antrenamente și ar putea să evolueze în partida cu Citadella.
”Este adevărat, evoluțiile lui George Pușcaș de până acum au fost sub așteptări. Când atacantul a ajuns la echipă la finalul perioadei de transferuri din ianuarie, i s-a oferit multă încredere. Mai mult, clubul a făcut un efort financiar pentru a-l convinge să vină. Totuși, atacantul român nu a reușit să se ridice la nivelul așteptărilor.
De multe ori, Pușcaș a avut prestații absolut slabe. În prima parte a perioadei petrecute la Bari, Pușcaș a părut aproape întotdeauna ieșit din formă și a avut dificultăți în a rezista pe teren 90 de minute. Cea mai slabă evoluție a fost în meciul cu Modena, când atacantul a fost înlocuit în minutul 45.
Totuși, chiar dacă atunci situația nu era deloc încântătoare, trebuie spus faptul că în ultimele meciuri de dinaintea accidentării, Pușcaș a arătat claritate și o precizie mai bună în fața porții. A marcat patru goluri până acum, iar două au fost marcate în ultimele două meciuri în care a jucat.
Atacantul a revenit parțial la antrenamentele echipei, iar abilitățile sale îi vor fi de mare folos lui Bari”, au scris cei de la TuttoBari.